SEB: Miskien Orania se grootste geskenk nógDeur Stefan Pieterse – Nasionale Woordvoerder AfriSake Die regering maak geen geheim daarvan nie dat hy die formule 80-9-9-2 op alles en almal in Suid-Afrika van toepassing sal en wil maak. Volgens die regerende party is dit bly of gly vir enigiemand wat nie hiermee saamstem nie. Die formule word daagliks in transformasie- en regstellendeaksiebeleidsdokumente gevind wat as politieke pynpille vir enigiets van verkiesings tot swak ekonomiese groei aangebied word. Maar, die groot probleem met die formule is dat Suid-Afrika ŉ groot land met provinsies, stede distrikte en voorstede is. Van Durban se voorstede het oorwegend Indiër-inwoners, Mitchellsplein het oorwegend bruin inwoners en wat van die Khoi San? Elkeen van hierdie kultuurgroepe het ŉ ander manier van dink, doen en glo en hierdie kultuurgroepe moet ook in die werkplek, kerk, skool en gemeenskap weerspieël word. Waarheen moet kultuurgroepe wat nie deel van die 80% uitmaak nie? Waarheen met mense wat wil bou en Suid-Afrika ŉ beter plek wil maak, maar vir wie daar geen plek is op grond van hul velkleur is nie? Waarheen met gewone mense wat van Suid-Afrika ŉ beter plek wil maak, en nie kan of wil emigreer nie? Mense wat in Afrika en Afrika ín hulle gebore is. Waarheen met mense wat voortaan weens hul velkleur nie met die staat of enige staatsdepartement sal kan sake doen as hul onderneming nie 51% swart aandeelhouding het nie (Staatskennisgewing 39704 van 2016)? Waarheen draai ŉ mens as dieselfde Grondwet wat eiendomsreg behoort te beskerm, wette magtig wat dit afbreek (SEB en die nuwe Onteieningswetsontwerp)? Hierdie is die vrae wat dikwels deur my kop draai, maar tydens Orania se onlangse stadskonferensie het ek as nuuskierige besoeker tot ŉ ander insig gekom. Ek kon duidelik sien dat hierdie dorp nou sy kinderskoene uitskop (na ŉ kwarteeu) en reg is om ŉ groot stad te word. Verbeel jou in ŉ stad waarin jy ekonomies kan bydra, nie volgens die regering se 80-9-9-2-bloudruk nie, maar 100% op grond van meriete en prestasie. ŉ Outonome stad waar Afrikaners hul geloof, kultuur, en sakevernuf kan uitleef in die veiligste plek in Suid-Afrika, nie in afsondering nie, maar in samewerking met die res van Suid-Afrika. Die groot vraag sou wees: Hoe gaan ŉ mens entrepreneurs/sakelui kry om daar te woon en te werk? Hoe vorder jy van dorp tot stad? Jy bou dit, maar hoe? Miskien met die hande, voete en vernuf van Afrikaners wat nie goed genoeg is vir die regering se 80-9-9-2-bloudruk nie, maar wat tog geroep is om hier ŉ verskil te maak, aan die suidpunt van Afrika. SEB, regstellende aksie, transformasie en 80-9-9-2: Dalk is dit nog Orania se grootste geskenk.